Predkladacia správa

Predsedovia vlád krajín V4 sa na základe iniciatívy Poľskej republiky (ďalej PR) stretli vo Varšave v rámci programu poľského predsedníctva. Okrem plenárneho rokovania vo formáte V4 pripravila poľská strana pracovnú večeru, na ktorú boli pozvaní predsedovia vlád Slovinska a Rakúska.

	Rokovania sa zamerali na otázky:
-	Finančnej perspektívy Európskej únie na roky 2007-2013 
-	Rozširovania EÚ vo vzťahu k príprave záverov Európskej rady (16.-17. decembra 2004)
-	Vývoja situácie na Ukrajine

Poľská strana pripravila na rokovanie predsedov vlád V4 non-paper obsahujúci body, v ktorých sa pozície krajín V4 zhodujú alebo sú si blízke. Stanovisko V4 nemalo byť protiváhou pozície EÚ6 (list čistých prispievateľov z decembra minulého roka), ale reflexiou doterajšieho priebehu rokovaní a vyjadrením priorít, na ktoré sa krajiny V4 budú v rámci rokovaní o Finančnej perspektíve zameriavať.

K ústredným témam, ktorým venovali predsedovia vlád pozornosť patrilo rozširovanie EÚ vo svetle príprav záverov Európskej rady (Brusel 16.-17. decembra 2004) 

Predseda vlády PR informoval o priebehu a výsledkoch 3. okrúhleho stola politických strán, ktorý sa uskutočnil v Kyjeve  za účasti vysokého predstaviteľa EÚ J. Solanu, prezidenta PR a Litvy, generálneho tajomníka OBSE J. Kubiša a predstaviteľov RF.

Všeobecne je možné hodnotiť stretnutie, priebeh rokovaní a ich výsledok veľmi pozitívne. Samotné rokovania vo vecnosti a pragmatickom prístupe len odrazili skutočnosť plnohodnotného členstva krajín V4 v EÚ. Členstvom sa zvýrazňuje potreba spolupráce a pravidelnej výmeny názorov na rozličné aspekty európskej politiky, pretože to je jedna z mála efektívnych ciest pôsobenia v únii. Váha krajín sa komplementaritou záujmov a schopnosťou dosiahnuť kompromis v skupine akou je V4 zvyšuje a tým sa zvyšuje aj pravdepodobnosť úspechu na pôde EÚ.

Keďže materiál je len informatívny a predkladaný na rokovanie vlády iba na vedomie, v zmysle bodu 3.1.5. Metodického pokynu vedúceho Úradu vlády nebol predložený na medzirezortné pripomienkové konanie.